Jeppe Mikkelsen (RV), 2013-03-14:
Jeg tror lige, jeg skal sunde mig lidt efter hr. Peter Skaarups udtalelser her.
Jeg har ikke nogen beskyldninger mod Enhedslisten, hverken om at være i ledtog med al-Qaeda eller antifascister, det burde man måske holde sig fra og holde sig lidt til sagen.
Men tak for ordet.
I dag er jo en stor dag.
For første gang i danmarkshistorien behandler vi her et lovforslag, som giver Politiets Efterretningstjeneste et lovgrundlag.
Det er næsten lidt pinligt at sige det, for tænk, at vi faktisk ikke tidligere har haft et lovfæstet dokument om vores efterretningstjenesters virke.
Efterretningstjenesterne har meget store magtbeføjelser, og derfor skal deres virke naturligvis også være reguleret ved lov bestemt af folkets parlament.
Sådan bør det i hvert fald være i en moderne stat som den danske.
Vi har været bagud på den front.
Det retter vi op på nu.
Det har taget rigtig mange år, 14-15 stykker er det blevet til.
Jeg mener sågar, at nogle af kommissionens medlemmer simpelt hen er døde undervejs, forhåbentlig ikke af arbejdet, men det vidner da i hvert fald om, at det har taget lang tid.
Derfor er De Radikale glade for det brede kompromis, som vi endelig er nået frem til mellem langt størstedelen af Folketingets partier.
Det er klart, at noget så grundlæggende som reguleringen af efterretningstjenesternes virke ikke kan svinge fra regering til regering.
Sådanne emner kræver brede flertal.
Det oprindelige kommissorium kan jo ikke ligefrem siges at være aktuelt længere.
Som beskrevet af de tidligere ordførere er der tale om to lovforslag, og i øvrigt er der et tredje lovforslag på trapperne, som omhandler Forsvarets Efterretningstjeneste.
Men i dag behandler vi altså de første to, og det første lovforslag er som nævnt lovregulering af PET.
Det er godt med nogle klare linjer.
Vi indfører f.eks. et proportionalitetsprincip, der fastslår, at PET skal benytte de mindst indgribende indsamlingsmuligheder.
Frem for alt opretter vi nu et forstærket tilsyn, der skal holde opsyn med PET's behandling af personoplysninger og indføre en indirekte indsigtsordning.
Det andet lovforslag styrker den parlamentariske kontrol med efterretningstjenesterne.
Den parlamentariske kontrol får øget indsigt i arbejdet hos efterretningstjenesterne, herunder efterretningstjenesternes arbejde med civile agenter.
Derudover bliver de inddraget i udpegningen af medlemmerne til tilsynet, og sidst, men ikke mindst, bliver der mere åbenhed omkring deres arbejde generelt set.
Det er vigtigt med kontrol af efterretningstjenesternes arbejde, både for at undgå, at vi har en stat i staten, eller at vi får en stat i staten, men også for at sikre, at borgernes tillid til efterretningstjenesten er intakt.
For vi har selvfølgelig brug for en effektiv efterretningstjeneste, men det er altid en balance mellem effektivitet og retssikkerhed, som skal findes.
For os parlamentarikere tror jeg faktisk også at det her er en stor dag, uanset hvad man synes om den nye lov, fordi der for første gang er et lovgrundlag at udvikle videre på.
Det har vi jo ret beset
ikke haft tidligere, kun i forhold til den parlamentariske kontrol.
Det er et stort skridt i den rigtige retning, og vi kan således bakke op om begge lovforslag.